《答陈彝仲》
宋代·吕陶

天质疏慵一野夫，因从利禄走官途。惟知名爵有常履，非向尘埃言自殊。

万事放怀归失马，百年过晷任踆乌。雪霜毛发来还近，霄汉岐程去已迂。

凡骨易沉羞许卫，短材难斲累班输。每甘流落为迁客，岂免挪揄笑癖儒。

处落未能医拙病，揲蓍安敢卜亨衢。宜将大梦消荣辱，肯把虚名计有无。

顾我拙艰当晚涖，惜君留滞却长吁。玉工早夜荣圭壁，莫使球琳委路隅。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。